Steve Dickson , forstjóri bandarísku flugmálayfirvaldanna FAA , fór fram á að Dennis Muilenburg , forstjóri Boeing , hætti að gefa út yfirlýsingar um hvenær Boeing 737 Max flugvélarnar muni snúa aftur í loftið , á fundi með honum í höfuðstöðvum FAA í Washington . Samkvæmt heimildum Seattle Times er ekki búist við því að Max vélarnar taki á loft fyrr en eftir miðjan febrúar . Þar með mun kyrrsetning flugvélanna hafa staðið yfir í að verða ár en þær voru kyrrsettar þann 13. mars á þessu ári . Prófanir á Max vélunum gengu illa í síðustu viku . Þá fékk Boeing flugmenn frá nokkrum flugfélögum til að prófa ýmsar neyðaraðstæður sem vélarnar geta lent í . Óvissa varð er snýr að gátlistum flugmanna í prófunum . Heimildarmenn blaðsins segja mögulegt að Boeing muni hætta framleiðslu vélanna um tíma á meðan niðurstaða um hvenær þær snúi aftur í háloftin liggi ekki fyrir . Muilenburg sagði í júlí að hann væri bjartsýnn um að vélarnar yrðu teknar aftur í notkun í október . American Airlines gaf út á fimmtudaginn að flugfélagið geri ekki ráð fyrir Max flugvélunum fyrr en í apríl . Icelandair hefur sagt að þeir geri ekki ráð fyrir flugvélunum fyrr en í mars .